B4-0749/95

Ψήφισμα σχετικά με τη σχολική ένταξη των παιδιών με ειδικές ανάγκες στο Ευρωπαϊκό Σχολείο των Βρυξελλών Ι

Το Ευρωπαϊκό Κοινοβούλιο,

- λαμβάνοντας υπόψη την Διακήρυξη των Ηνωμένων Εθνών του 1993 σχετικά με την ισότητα ευκαιριών για τα μειονεκτούντα άτομα, που ορίζει ότι η εκπαίδευση των παιδιών με ειδικές ανάγκες αποτελεί αναπόσπαστο τμήμα του εκπαιδευτικού συστήματος,

- λαμβάνοντας υπόψη τα συμπεράσματα του Συμβουλίου Υπουργών Παιδείας (87/C211/01) της 14ης Μαΐου 1987 σχετικά με την ευρωπαϊκή συνεργασία στο θέμα της σχολικής ένταξης των παιδιών με ειδικές ανάγκες ((ΕΕ C 211 της 8.8.1987, σ. 1)),

- λαμβάνοντας υπόψη την Απόφαση 88/231/ΕΟΚ του Συμβουλίου της 18ης Απριλίου 1988 με την οποία θεσπίζεται το δεύτερο πρόγραμμα Helios ((ΕΕ L 104 της 23.4.1988, σ. 38)),

- λαμβάνοντας υπόψη το ψήφισμα του Συμβουλίου Υπουργών Παιδείας της 31ης Μαΐου 1990 σχετικά την ένταξη στα κανονικά εκπαιδευτικά συστήματα των παιδιών και των νέων που υποφέρουν από κάποια αναπηρία ((ΕΕ C 162 της 3.7.1990, σ. 2)),

- έχοντας υπόψη τη Σύμβαση σχετικά με το Καταστατικό των Ευρωπαϊκών Σχολείων ((ΕΕ L 212 της 17.8.1994, σ. 3)) και ιδίως το άρθρο 4, παρ. 7 που προβλέπει τη λήψη των αναγκαίων μέτρων για την διευκόλυνση της ένταξης των παιδιών με ειδικές εκπαιδευτικές ανάγκες,

Α. λαμβάνοντας υπόψη το δικαίωμα στην εκπαίδευση που προβλέπεται από την Οικουμενική Διακήρυξη των Δικαιωμάτων του Ανθρώπου,

Β. υπενθυμίζοντας την σημαντική συνεισφορά της Ευρωπαϊκής Ένωσης στον προϋπολογισμό των ευρωπαϊκών σχολείων,

1. εκφράζει τη λύπη του για το γεγονός ότι, αντίθετα προς τις δομές που έχουν τεθεί σε λειτουργία στα κράτη μέλη, το ευρωπαϊκό σχολείο Βρυξελλών (Ι) δεν έχει ακόμη αναπτύξει ομοιογενή κριτήρια εγγραφής, αξιολόγησης και προβιβασμού για τα παιδιά με ειδικές ανάγκες[semigr ]

2. αποδοκιμάζει την κατάσταση αδιαφορίας στην οποία βρίσκεται ένας μαθητής που πάσχει από φυσική αναπηρία, παρά τις προσπάθειες που το ίδιο καταβάλλει, την προηγούμενη ικανοποιητική σχολική επίδοσή του, καθώς και τη συνεχή υποστήριξη της οποίας τυγχάνει εκ μέρους των καθηγητών του, στοιχεία που όμως δεν φαίνεται να αντιστοιχούν με τη στάση που τηρεί η διεύθυνση του σχολείου[semigr ]

3. καλεί το Συμβούλιο Υπουργών και τα κράτη μέλη να ζητήσουν από τους αντιπροσώπους τους στο Ανώτατο Συμβούλιο των ευρωπαϊκών σχολείων να υιοθετήσουν ένα σύστημα συνεχούς συντονισμού μεταξύ των καθηγητών και των ειδικών σε θέματα δυσλεξίας, καθώς και έναν περιοδικό συντονισμό μεταξύ όλων των καθηγητών[semigr ]

4. καλεί την Επιτροπή να ζητήσει από τον αντιπρόσωπό της στο Ανώτατο Συμβούλιο των ευρωπαϊκών σχολείων να παρέμβει επειγόντως για την υιοθέτηση χωρίς καθυστέρηση των αναγκαίων προσαρμογών του σχολικού προγράμματος διδασκαλίας τόσο για τον συγκεκριμένο μαθητή όσο για όλους τους μαθητές που εμπίπτουν στην ίδια κατηγορία[semigr ]

5. ζητεί από το Ανώτατο Συμβούλιο να θέσει σε λειτουργία και να χρησιμοποιήσει όλα τα ειδικά μέσα πληροφορικής που είναι διαθέσιμα για την εκπαίδευση των μαθητών με ειδικά προβλήματα[semigr ]

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τους Υπουργούς Παιδείας, στο Ανώτατο Συμβούλιο των ευρωπαϊκών σχολείων και στον διευθυντή του ευρωπαϊκού σχολείου των Βρυξελλών Ι.